Jack Martin Händler

**Jack Martin Händler** (* 30. august 1947, Bratislava – † 24. máj 2023, Bratislava) bol slovenský hustlista a dirigent. Bol organizátorom Hudobných dní Bruna Waltera.

## Životopis
Do roku 1969 študoval hru na husliach na Konzervatóriu v Bratislave (u Jána Skladaného) a roku 1973 na Vysokej škole múzických umení v Bratislave. V rokoch 1973 až 1975 študoval na Moskovskom štátnom konzervatóriu P. I. Čajkovského kde bol jedným z posledných žiakov Davida Ojstracha.

Významným koncertom bol husľový koncert od Arama Chačaturjana so Slovenskou filharmóniou kde vystúpil ako sólista. pod skladateľovým vedením.

V roku 1978 sa odsťahoval do Nemecka kde pôsobil v orchestroch, napr. Hamburskom štátnom orchestri a 14 sezón v orchestri Bayreuther Festspielorchester (19821996). Tento orchester tiež dirigoval na koncertoch v Luxemburgu (1995) a vo Wartburgu (1996). V roku 1989 založil orchester Solistes Européens Luxembourg. S týtmo telesom v roku 2004 koncertoval pre Valné zhromaždenie OSN pri príležitosti rozšírenia Európskej únie. V roku 2002 založil Európsku hudobnú akadémiu so sídlom v Schengene a neskôr tiež v Bratislave.

Po odchode zo Solistes Européens (2009) pracoval na Hudobných dňoch Bruna Waltera (HDBW). V roku 2004 na nich predstavil Symfonický orchester Bruna Waltera, ktorý založil. S Hudobnými dňami Bruna Waltera spolupracoval do roku 2017. Poslaním HDBW je spájať Európu rečou hudby, zameraním na mestá Bratislava, Viedeň a Budapešť nadväzujú na obdobie, kedy mestá spájal spoločný kultúrny priestor. V roku 1994 založil projekt Tribune Internationale des Jeunes Interprètes/Medzinárodná tribúna mladých interpretov (MTMI), majstrovský kurz pri Bratislavských hudobných slávnostiach.

Pri jeho úmrtí Ústredný zväz židovských náboženských obcí uviedol: „Dnes ráno (24. 5. 2023) nás nečakane opustil Jacky Händler. 8. mája 2023 v plnej sile dirigoval náš koncert pri príležitosti skončenia vojny a dňa Európy v Bratislave. Zomrel profesionálny umelec, charizmatický šíriteľ židovskej kultúry, neúnavný obhajca myšlienky európskej vzájomnosti a predovšetkým dobrý priateľ mnohých z vás.“ Jeho manželkou bola Elena Händler.

## Dielo
Händler realizoval viac než 80 hudobných nahrávok.

## Ocenenia
* Rad Ľudovíta Štúra II. triedy (2023) „za rozvoj v oblasti kultúry a umenia a šírenie dobrého mena v zahraničí“
* Rad bielej ruže Fínsko
* Officier de l´Ordre Gran-Ducal (Luxembursko)
* L´Ordre de la couronne de chêne
* Médaille d´Or du Mérite Européen
* Rakúsky čestný kríž za vedu a umenie (2013) „za významný prínos pre vzájomné rakúsko-slovenské vzťahy“
* Kríž Spolkovej republiky Nemecka
* Cena primátora mesta Bratislavy (2009) „za jedinečnú realizáciu koncertných projektov v našom meste a za výrazný podiel na znovuoživovaní najlepších tradícií hudobného života Bratislavy“
* Krištáľové krídlo (2004) „za zbližovanie hudobných kultúr v rámci krajín Európskej únie“
* Veľvyslanec Európskej únie pre interkultúrny dialóg (2008), Veľvyslanec pre inováciu a kreativitu (2009)

## Referencie

## Externé odkazy
* Jack Martin Händler na webe Hudobného centra

Kategória:Osobnosti z Bratislavy
Kategória:Slovenskí dirigenti
Kategória:Slovenskí huslisti
Kategória:Absolventi Moskovského štátneho konzervatória P. I. Čajkovského
Kategória:Držitelia Radu Ľudovíta Štúra II. triedy
Kategória:Držitelia Krištáľového krídla
Kategória:Nositelia Radu bielej ruže